Hallo, meneer RobertsonScott Robertson. Foto: Marty Melville/AFP. Nieu-Seeland se rugbybase het Dinsdag bevestig dat Scott Robertson die All Blacks-afrigtersleisels ná vanjaar se Wêreldbeker-rugbytoernooi in Frankryk sal vasvat. Die 48-jarige Crusaders-meesterbrein het ŉ kontrak van vier jaar onderteken wat beteken dat hy aan die stuur van sake sal wees tot ná die volgende internasionale skouspel in 2027. “Dit is ŉ eer om die volgende hoofafrigter van die All Blacks te wees. Nodeloos om te sê is dit ŉ baie groot verantwoordelikheid, maar ek is opgewonde om tot die sukses van die ikoniese swart trui by te dra. Om jou land te verteenwoordig is enige speler en afrigter se grootste droom en ek kan nie wag om te begin nie,” het Robertson gesê. Die oudspeler, wat 23 toetse vir die nasionale span gespeel het, het intussen ŉ indrukwekkende afrigtersgetuigskrif opgebou. Hy het ses agtereenvolgende Superrugby-titels saam met die Cursaders gewen, terwyl hy ook sukses saam met die Nieu-Seelandse o.20-span gesmaak het. Verlede jaar het hy ŉ All Blacks-vyftiental se ondergang teen die Barbarians beplan. ???? UPDATE | Scott Robertson appointed All Blacks Head Coach from 2024. pic.twitter.com/M2KN3Q7EK9 — All Blacks (@AllBlacks) March 21, 2023 Volgens Robertson het hy nou genoeg tyd om sy beplanningsproses in orde te kry voordat hy die leisels op die oefenveld vasvat. “Die Crusaders is egter steeds my topprioriteit, maar ek kry nou ŉ kans om saam met die nasionale rugbyraad te werk om my afrigtersgroep te finaliseer.” Mark Robinson, Nieu-Seeland Rugby se uitvoerende hoof, is opgewonde oor die oudspeler se aanstelling. “Sy getuigskrif spreek boekdele van sy bekwaamheid as afrigter, maar ons was ook beïndruk met sy innoverende benadering tot die spel, die passie vir sy spelers en sy begeerte om ŉ verskil by die All Blacks te maak. Ons weet dat hy die regte persoon vir die pos is,” het die Nieu-Seelandse rugbybaas gesê. Ian Foster, huidige All Blacks-afrigter, het vroeër in onguns verval nadat die Kiwi’s ŉ tuisreeks teen ŉ besoekende Ierland-span verloor het. Die Springbokke het ook die Nieu-Seelanders verlede jaar met 16 punte op die Mbombela-stadion geklop. Dit was die Suid-Afrikaners se grootste oorwinning in jare teen hul aartsvyand en hulle was beslis die beter span in die Laeveld gewees. “As die krake in die All Blacks se mondering teen Ierland begin wys het, dan het Suid-Afrika dit heeltemal gebreek,” het Gregor Paul in die New Zealand Herald geskryf. Foster het vroeër vanjaar aangedui dat hy nie weer vir die topafrigterpos sal aansoek doen nie.